ടി20 ലോകകപ്പ് സൂപ്പര് 12 അരങ്ങേറ്റം ഗംഭീരമാക്കി നമീബിയ സ്കോട്ലാന്റിനെ തകര്ത്തത് 4 വിക്കറ്റിന് അബുദാബി: ടി20 ലോകകപ്പ് സൂപ്പര് 12 അരങ്ങേറ്റ മത്സരം ഗംഭീരമാക്കി നമീബിയ. ഗ്രൂപ്പ് 2ല് സ്കോട്ലാന്റിനെ മികച്ച ബൗളിംഗിലൂടെ തകര്ത്താണ് നമീബിയ ആദ്യ ജയം സ്വന്തമാക്കിയത്. ആദ്യം ബാറ്റ് ചെയ്ത സ്കോട്ലാന്റിനെ 8ന് 109 എന്ന നിലയില് ഒതുക്കിയ നമീബിയ 19.1 ഓവറില് 6 വിക്കറ്റ് നഷ്ടത്തില് 115 റണ്സ് നേടിയാണ് വിജയിച്ചത്. സ്കോട്ലാന്റിന്റെ മുന്നിരയേയും മദ്ധ്യനിരയേയും ശക്തമായ ബൗളിംഗിലൂടെ തകര്ത്തെറിഞ്ഞാണ് നമീബിയ കറുത്തകുതിരകളാകുമെന്ന സൂചന നല്കിയത്. 18 റണ്സില് 4 മുന്നിരക്കാരെ പവലിയനില് എത്തിച്ച നമീബിയന് നിര എതിരാളികളെ 109ല് ഒതുക്കി. മദ്ധ്യനിരയില് അവസരത്തിനൊത്ത് ഉയര്ന്ന മൈക്കിള് ലീസ്കിക്കിന്റെ 27 പന്തിലെ 44 റണ്സും ക്രിസ് ഗ്രീവിസിന്റെ 32 പന്തിലെ 25 റണ്സുമാണ് സ്കോര് 100 കടത്തിയത്. നമീബിയന് കുന്തമുനയായ റൂബന് ട്രംപെല്മാന് താന് ലോകോത്തര ബൗളറാണെന്ന് തെളിയിച്ച പ്രകടനമാണ് നടത്തിയത്. 17 റണ്സിന് 4 സുപ്രധാന വിക്കറ്റുകളാണ് നമീബിയന് പേസര് ഇന്നലെ വീഴ്ത്തിയത്. ജാന്ഫ്രൈലിന്ക് 2 വിക്കറ്റ് വീഴ്ത്തി. മറുപടി ബാറ്റിംഗില് ക്രേഗ് വില്ല്യംസ് 29 പന്തില് 23 റണ്സും മൈക്കിള് ലിന്ദെന് 18 റണ്സും നേടി ഓപ്പണിംഗ് കൂട്ടുകെട്ടില് കാണിച്ച സ്ഥിരതയാണ് നമീബിയക്ക് ഭേദപ്പെട്ട തുടക്കം നല്കിയത്. തുടര്ന്ന് മദ്ധ്യനിര തകര്ന്നെങ്കിലും ദേവിഡ് വേസയുടെ 14 പന്തിലെ 16 റണ്സും വാലറ്റത്ത് ജെ.ജെ.സ്മിത്തിന്റെ 23 പന്തിലെ 32 റണ്സുമാണ് അവസാന ഓവറിലെ ആദ്യ പന്തില് അവിസ്മരണീയ ജയം സമ്മാനിച്ചത്. സ്കോട്ലാന്റിനായി മൈക്കിള് ലീസ്ക് 2 വിക്കറ്റ് വീഴ്ത്തി.